CELEX: E2017J0006
Language: bg
Date: 2018-05-30 00:00:00
Title: Решение на Съда от 30 май 2018 година по дело E-6/17 — Fjarskipti hf. срещу Síminn hf. (член 54 от Споразумението за ЕИП — Злоупотреба с господстващо положение — Свиване на маржовете — Право на обезщетение за претърпени вреди — Приложимост на разпоредбите на Споразумението за ЕИП в производства пред национален съд — Значение на окончателно решение на орган по конкуренцията)

20.9.2018   
            
            
               BG
            
            
               Официален вестник на Европейския съюз
            
            
               C 335/19
            
         
      РЕШЕНИЕ НА СЪДА
      от 30 май 2018 година
      по дело E-6/17
      Fjarskipti hf. срещу Síminn hf.
      
         (член 54 от Споразумението за ЕИП — Злоупотреба с господстващо положение — Свиване на маржовете — Право на обезщетение за претърпени вреди — Приложимост на разпоредбите на Споразумението за ЕИП в производства пред национален съд — Значение на окончателно решение на орган по конкуренцията)
      
      (2018/C 335/11)
      По дело E-6/17, Fjarskipti hf. срещу Síminn hf. — МОЛБА до Съда по член 34 от Споразумението между държавите от ЕАСТ за създаване на надзорен орган и съд, отправена от Районния съд на Рейкявик (Héraðsdómur Reykjavíkur) относно тълкуването на член 54 от Споразумението за Европейското икономическо пространство, Съдът в състав Páll Hreinsson, председател, Per Christiansen (съдия-докладчик) и Martin Ospelt (ad hoc), съдии, постанови на 30 май 2018 г. решение, чийто диспозитив гласи:
      
                  1.
               
               
                  Дадено физическо или юридическо лице трябва да може да се позове на член 54 от Споразумението за ЕИП, както този член е част от националното право или е бил включен в него, за да поиска обезщетение пред национален съд за нарушаване на забраните, посочени в тази разпоредба.
               
            
                  2.
               
               
                  За извършването на анализ на съда във връзка с предявен иск за обезщетение заради нарушаване на правилата на конкуренцията не е необходимо да има окончателно решение на национален орган по конкуренцията за установяване на нарушение на член 54 от Споразумението за ЕИП. Когато национален орган по конкуренцията е издал такова решение, правото на ЕИП не изисква това решение да бъде обвързващо за националните съдилища при последващ иск. При отсъствието на право на ЕИП, уреждащо процедурата и правните средства за защита при нарушаване на законодателството за конкуренцията, всяка държава от ЕИП в рамките на националната процесуална автономия определя подробните правила относно степента на важността, която да отдава на окончателно решение, при спазване на принципите на равностойност и ефективност.
               
            
                  3.
               
               
                  Фактът, че господстващо предприятие е принудено да закупува услуги за терминиране от други оператори на цена, която е по-висока от неговата собствена, не изключва констатацията, че практиката на господстващото предприятие за образуване на цените под формата на свиване на маржовете представлява злоупотреба с господстващо положение по смисъла на член 54 от Споразумението за ЕИП.
               
            
                  4.
               
               
                  За констатирането на незаконно свиване на маржовете в нарушение на член 54 от Споразумението за ЕИП е достатъчно въпросното предприятие да има господстващо положение на съответния пазар на едро. Не е необходимо предприятието да има господстващо положение и на съответния пазар на дребно.